Csak egy nagy kezdőlökésre van szüksége a kiterjesztett valóságnak | IOT NETWORK NEWS
Csak egy nagy kezdőlökésre van szüksége a kiterjesztett valóságnak
október 22, 2017 IOT
Lassan kiforrottá válik a valóság egy szemüvegen vagy okostelefonon át virtuális dolgokkal való vegyítése, de kellene egy nagy cég a technológia mögé, hogy széles tömegek is elkezdjenek foglalkozni vele.
“Amennyiben valaki a telefonjára néz és már nem tudja megkülönböztetni, hogy melyik a valódi és melyik a virtuális tárgy, akkor siker koronázta az erőfeszítéseinket” – ecsetelte Philipp Nagele, a Wikitude technikai vezetője a kiterjesztett valóság (AR) lényegét. A cégnek San Franciscóban van a központja, és a kiterjesztett valóság technológia területén az egyik meghatározó szereplőnek számít. Fejlesztői csomagjukkal 20 000 alkalmazást hoztak létre, melyeket több, mint egymilliárd alkalommal töltöttek le. Nagele ugyanakkor elismerte, hogy még időbe telik, amíg a kiterjesztett valóság igazán kiforrott lesz és elterjedhet a tömegpiacon. A szakember 2019-re vagy 2020-ra várja az áttörést.
A technológiában rejlő lehetőségeket elsőként a Pokémon Go mutatta be, a játék sokat segített az iparnak, de inkább kivételnek számított, mint egy trend beindítójának. Azóta az érdeklődés nagyon megcsappant, a Wikitude menedzsere úgy véli, hogy új lendületet majd az Apple fejlesztései adhatnak majd a piacnak. Ennek oka, hogy egyrészt az iOS 11-be bekerült az ARKit nevű fejlesztőeszköz, másrészt a társaság marketingereje is előreviheti a fejlesztéseket. Az ágazatban tartja magát az a szóbeszéd, hogy a társaság kiterjesztett valóság szemüvegen is dolgozik. Nagele szerint a készüléket csak akkor fogja piacra dobni az Apple, ha a megoldás és egyúttal a technológia is a széles tömegek számára elfogadható lesz.
A következő lépcsőfokot az AR számára az ipari környezetet fogja jelenteni. Ilyen lehet a szemüvegek megjelenése a karbantartásban és a gyártásban, ahol a munkatársak munka közben láthatják a különböző útmutatókat vagy vizuális segítséget kérhetnek. Nagele rámutatott, hogy ha sikerül az egyes eljárásokra fordított időt 30-ról 20 percre csökkenteni, akkor az pénzügyi előnyöket jelent és akár a nagyobb befektetéseket is indokolttá teheti.
A Wikitude 2009 óta van jelen a piacon. A vállalkozás eredetileg Mobilizy néven indult és eleinte kiterjesztett valóság böngészőt akart készíteni. Ez a szoftver lehetett volna a gyűjtőhelye az AR-alkalmazásoknak, erre azonban nem tudtak működőképes üzleti modellt építeni, mert ahhoz át kellett volna alakulniuk reklámcéggé. Mentőövet jelentett viszont, hogy egyre több vállalat akarta licencelni a kifejlesztett megoldásukat, amely szerepet kapott a 2012-es londoni olimpiai játékokon éppúgy, mint a 2016-os franciaországi labdarúgó-Európa-bajnokságon. A Wikitude partnerei között van a Time Magazine, a Ford és a 20th Century Fox.
dolgok internetekiterjesztett valóságnak, Wikitude
Bemutatkozott a Nokia 7